Le hoja Mangolo a sa qaqise hore na ba ne ba ba khetha joang mehleng eo, a re fa leseli la se neng se etsahala. A re bolella hore ha Pauluse le Barnabase ba khutla leetong la bona la pele la boromuoa, ba ile “ba beha banna ba baholo bakeng sa bona phuthehong e ’ngoe le e ’ngoe ’me, ha ba etsa thapelo ka ho itima lijo, ba ba beha ho Jehova eo ba neng ba lumetse ho eena.” (Lik. 14:23) Lilemo hamorao, Pauluse o ile a ngolla Tite ea neng a tsamaea le eena mosebetsing oa boromuoa a re: ‘Ke u siile Kreta, e le hore u ka lokisa lintho tse neng li e-na le moo li haelloang le hore u ka beha banna ba baholo motseng o mong ka mor’a o mong, joalokaha ke ile ka u fa litaelo.’ (Tite 1:5) Ho bonahala eka Timothea ea neng a atisa ho tsamaea le moapostola Pauluse le eena o ne a filoe boikarabelo bo tšoanang. (1 Tim. 5:22) Ka hona ho hlakile hore banna bana ba ne ba khethoa ke balebeli ba tsamaeang, eseng ke baapostola le banna ba baholo ba Jerusalema.